Religiosis viris et patribus suis in Christo karissimis, J., priori Cluniacensi, et toti sacro ejusdem conventui, frater R[aimundus], dictus abbas Moisiacensis, salutem cum omni subjectione, reverentia, obedientia et honore. Cum in aliis litteris quas vestræ sanctitati transmittimus per karissimos nostros B. de Ordine et G., decanum Cluniacensem, propositum nostrum ex certa scientia non duxerimus revelandum, ne videlicet occasione hujusmodi revelationis aliquid posset ab aliquibus super futuræ electionis negotio attemptari, ne tamen super tanto facto vos teneamus diu frustra suspensos, pro certo vobis significamus, quod præter alios magnos defectus quos patimur, tanta debilitate corporis laboramus, quod in tanta ecclesia et in membris suis tam longe lateque diffusa insufficientes et impotentes sumus ad exercendum officium pastorale. Ideoque paternitati vestræ instantia quanta possumus supplicamus, quatinus non obstante electione de persona nostra facta, ecclesiæ viduatæ de pastore curetis idoneo providere, habentes nos in hac parte misericorditer excusatos. Datum Moisiaci, nono kal. aprilis, anno ab incarnatione Domini MºCCºXLIIIIº.